Regia Autonomă de Distribuţie şi Transport al Energiei Termice (RADET) ar putea intra luni în faliment, iar Primăria Capitalei trebuie să fie pregătită pentru această situaţie, a afirmat, miercuri, ministrul Economiei, Energiei şi Mediului de Afaceri, Virgil Popescu, la preluarea mandatului, potrivit Agerpres.

"Mâine vom avea o întâlnire pe această temă şi eu vrea ca Primăria să fie foarte conştientă că s-ar putea ca luni să fie declarat falimentul RADET. Elcen este pregătită să livreze energie termică, însă trebuie ca Primăria să fie pregătită, să găsim soluţia cine să cumpere acel agent termic, Primăria direct... Primăria să se asigure că toate subvenţia către Elcen este plătită", a spus ministrul.

El s-a arătat optimist că se va găsi o soluţie.

"Sper să nu se ajungă la falimentul RADET, însă Primăria trebuie să fie pregătită şi pentru această eventualitate", a adăugat Popescu.

Falimentul RADET, amânat în aprilie

Primăria Capitalei anunţa, în luna aprilie, că magistraţii Curţii de Apel Bucureşti au admis cererea de suspendare provizorie a executării sentinţei de deschidere a falimentului RADET, astfel că regia revine la perioada de observaţie, cea de dinaintea pronunţării falimentului.

În 17 aprilie, Primăria Capitalei a transmis că, având în vedere faptul că Tribunalul Bucureşti a decis intrarea în faliment a RADET, întreaga activitate a societăţii va fi preluată, în cel mai scurt timp, de Compania Municipală Termoenergetică.

Citiți și:

Gabriela Firea, către noul ministru al Energiei privind falimentul RADET: Un incompetent. Normal era să citească legislația

„Îi asigur pe toţi cetăţenii Capitalei că vor avea în continuare apă caldă şi căldură la parametri optimi! Decizia de astăzi a instanţei nu are consecinţe asupra continuităţîi furnizării agentului termic către populaţie pentru că am luat din timp măsurile necesare astfel încât bucureştenii să nu fie afectaţi. Concret, am propus, iar Consiliu General a aprobat recent, înfiinţarea Companiei Municipale Termoenergetică Bucureşti, care are că obiect exclusiv de activitate producerea, distribuţia, transportul şi furnizarea energiei termice. Mai mult decât atât, doresc să ii anunţ pe salariaţii RADET că nu vor resimţi nici ei această schimbare, nu se vor face disponibilizări, ci întregul personal angajat va fi preluat de noul operato”, declara atunci primarul general Gabriela Firea.

RADET pierde prin țevi, pe timp de iarnă, circa 2,6 milioane de litri de apă pe oră

Sistemul de termoficare din Capitală trece printr-o reală criză financiară și tehnică și riscă să se prăbușească în câțiva ani. Asta înseamnă că aproximativ 560.000 de familii ar rămâne in frig, fără apă caldă și căldură.

Anul trecut, de exemplu, au existat numeroase probleme în sistem: circa 3.500 de avarii la rețeaua RADET și pierderi de 2.000 tone pe oră prin găurile din țevile de transport și distribuție a energiei termice.

Gabriela Firea acuză „greaua moştenire” pentru avariile dese de la RADET

Gabriela Firea a dat vina pe „greaua moştenire” pentru avariile dese la reţeaua de termoficare. Primarul general al Capitalei spune că modernizarea şi îmbunătăţirea reţelei de termoficare a avut loc „toată primăvara, toată vara” şi că fondurile europene necesare ar fi fost obţinute mai devreme dacă „cei dinaintea noastră ar fi făcut cel mai mic gest pentru acest proiect de atragere a fondurilor europene”.

Editor web: Vlad Mironescu